'Nema te grupe u Europskom parlamentu koja će meni zabraniti da branim nacionalne interese RH'. Izjavila je to predsjednica Hrvatske stranke prava dr. Ante Starčević Ruža Tomašić gostujući u emisiji 'Nedjeljom u dva'.



'Potpisala sam koaliciju s HDZ-om, a ne s EPP-om i europski pučani moraju se nositi s činjenicom da na izbore za Europski parlament idemo sa zajedničkom listom. Ne vidim razloga da ne budem na toj listi, osim ako to ne smeta nekom trećem', dodala je.



Na pitanje zašto je na koalicijskoj listi Marijana Petir pozicionirana ispred nje Tomašić je odgovorila 'da je to bio uvjet da Petir uđe na listu'. Neće ničiji ego od mene načiniti 'kamen smutnje', kazala je. Dodala je kako je ova koalicija zapravo 'generalna proba' za parlamentarne izbore, a birački glasovi pokazat će koliko njezino ime i ime njezine stranke - vrijedi.



Premijer je neodgojen i bahat, a bez pokrića



Za premijera Zorana Milanovića smatra da je 'bahat i neodgojen', a nema nikakvih rezultata iza sebe. 'Zamjeram mu što nije održao obećanja iz izborne kampanje', dodala je. Poduprla je premijerov posjet Australiji i Novom Zelandu.



Kazala je kako kao eurozastupnica ima plaću od 6200 eura mjesečno, a za to hrvatskoj državi plaća 40 posto poreza, pa joj ostaje 3700 eura. Dodala je kako ima pravo još na 21.000 eura mjesečno za asistente i još 4000 eura za asistente u Hrvatskoj.



Smeta mi kad su ljudi 'za svoj džep spremni', a za dom nisu



'Naša emigracija ima pravo raditi ono što joj paše. Zašto vam smeta slika Ante Pavelića kod pripadnika hrvatske emigracije', komentirala je Tomašić navode da hrvatska emigracija štuje Antu Pavelića. Ne smeta joj pozdrav 'Za dom spremni' iako ga ne koristi. 'Više mi smeta pozdrav 'Za svoj džep spremni' i kad ljudi za svoj dom 'nisu sppremni', dodala je. 'Ili ćemo se odreći svih diktatora ili nikoga', kazala je Tomašić misleći na Josipa Broza Tita. Govoreći o tome rekla je kako je Tito bio gori diktator od Pavelića, jer 'je u njegovo vrijeme poginulo puno više ljudi'.



Inicijativa za zabranu pobačaja



Ako osvoji vlast, kazala je Tomašić - pokrenut će inicijativu za zabranu pobačaja. 'Protiv sam pobačaja. Te se žene o svemu moraju educirati i obavijestiti. 'Treba im objasniti da to nije kontracepcija i s njima razgovarati da mlada žena ima na raspolaganju svu pomoć društva i Crkve ako odluči zadržati dijete', rekla je te dodala kako ne vjeruje da će HDZ biti protiv toga.



Dosadašnje emisije pogledajte OVDJE

Live -stream: http://www.hrt.hr/enz/live/htv1/